Doložka
o posúdení vplyvov

1.	Vplyvy na verejné financie:
V súvislosti s povinnosťou Slovenskej republiky zabezpečiť implementáciu smernice EP a R 2008/50/ES a meranie suspendovaných častíc PM_2,5 vznikne potreba finančných prostriedkov na nákup a prevádzku meracích zariadení, ktorých výška sa odhaduje na 93 180 € kapitálových nákladov jednorazovo a 105 000 € bežných nákladov ročne. Kapitálové náklady je plánované hradiť z Operačného programu Životné prostredie, Prioritná os 3, ochrana ovzdušia a minimalizácia nepriaznivých vplyvov zmeny klímy, operačný cieľ 3.1 ochrana ovzdušia III C. Bežné náklady od roku 2010 zo štátneho rozpočtu z prostriedkov pridelených na činnosť Slovenskému hydrometeorologickému ústavu. Obsluha uvedených zariadení bude zabezpečovaná v rámci schváleného limitu počtu zamestnancov Slovenského hydrometeorologického ústavu. 
                                                                           Kapitálové f.p.( € )      Bežné f.p.( € )
Merania PM 2,5 na  meracích staniciach 
národnej monitorovacej siete kvality ovzdušia       
 Prevádzkový spotrebný materiál                                                                   26 000
 Profylaktické kontroly a servis                                                                      60 000
 Meranie chemického zloženia PM2,5 na 2 MS     
 Obsah EC, OC                                                              43 180                    5 000  
 Určené kationy a aniony                                                                               10 000  
 Meranie prekurzorov ozónu na 2 MS
 VOC                                                                              50 000                    4 000  
             Spolu                                                                            93 180                  105 000
 
Slovenská republika musí podľa smerníc EP a Rady, ktoré sú uvedené v prílohe č. 4 k zákonu zabezpečiť kontrolu Odborným kontrolným orgánom a podľa zákona o ovzduší je ním Slovenská inšpekcia životného prostredia (SIŽP). Už na základe prvého zákona o ochrane ovzdušia z roku 1967 boli na  SIŽP zriadené tri odborné kontrolno-meracie pracoviská v Bratislave, Banskej Bystrici a v Košiciach. Tieto pracoviská vykonávajú plánované kontroly a kontroly na účel prešetrenia sťažností meraním emisií priamo na zdrojoch znečisťovania ovzdušia s použitím mobilnej meracej techniky – emisných analyzátorov a vzorkovačov tuhých látok. Zabezpečujú kontrolu meraním len pre celkové tuhé látky (prach) a základné plynné látky (SO_2, NOx, CO, a TOC). Táto technika bola čiastočne obnovená z prostriedkov PHARE v r. 2002-3. SIŽP nedisponuje kontrolnou technikou pre nebezpečné organické látky, nebezpečné plynné látky, ani pre dioxíny a furány a ani pre manuálne referenčné metodiky na kontrolu automatizovaných meracích systémov, ktoré sú nainštalované na zdrojoch  znečisťovania. Vzhľadom na nepostačujúci rozsah kontroly zdrojov meraním a taktiež na používanie doterajšej meracej techniky v ťažkých prevádzkových podmienkach je nutné, aby  výkonné útvary kontrolného orgánu ochrany ovzdušia zásadným spôsobom modernizovali meraciu techniku pre meranie základných znečisťujúcich látok vrátane celkového organického uhlíka a príslušného metrologického zabezpečenia, ktoré sú vykonávané podľa referenčných EN metód s použitím mobilných meracích systémov (laboratórií);  musí sa riešiť rozšírenie kontrolných meraní inšpekcie o manuálne metódy – technické prostriedky pre odbery vzoriek emisií ďalších znečisťujúcich látok, najmä vo vzťahu k spaľovaniam odpadov a zdrojom, pre ktoré sú vydávané integrované povolenia „IPKZ“ (najmä plynné zlúčeniny chlóru, fluóru, ťažké kovy a ortuť). Taktiež je potrebné komplexné zaškolenia a profesijná príprava meracích technikov z nových meracích metód a odberov vzoriek. 
Pre kvalifikovanú a dôveryhodnú kontrolu meraním je potrebné, aby SIŽP zaviedla štandardný systém kvality meraní podľa medzinárodnej normy ISO/IEC 17025. Preto je nutná komplexná príprava pre zavedenie systému kvality a  akreditácia odborných činností merania a odberov vzoriek podľa EN ISO/IEC 17025 a súvisiacich EN a EN/TS.
Prevádzkovatelia zdrojov majú povinnosť preukazovať dodržiavanie určených emisných limitov, technických požiadaviek, všeobecných podmienok prevádzkovania a zisťovať množstvo emisií vypúšťaných znečisťujúcich látok. Okrem možnosti technického výpočtu uvedené zabezpečujú nainštalovaním automatizovaných meracích systémov (AMS) na svojich „komínoch“ alebo periodickými oprávnenými meraniami. AMS pre meranie emisií sú zložité meracie systémy, ktoré podľa smerníc EÚ musia byť každoročne kalibrované a osobitne preskúšané. Odborný dohľad a kontrolu nad týmito činnosťami má inšpekcia. Preto okrem kontrol vlastným meraním SIŽP musí kontrolovať aj kontinuálne AMS a osoby, ktoré vykonávajú  skúšky AMS. 
V súvislosti s transponovaním smernice č. 2006/123/ES o službách na trhu sa zrušila „štátna“ autorizácia - vydávanie oprávnení osobám, ktoré vykonávajú oprávnené periodické kalibrácie /skúšky AMS a periodické merania emisií na zdrojoch znečisťovania. Tento zákon a vykonávacie predpisy ustanovujú len požiadavky a podmienky vykonávania periodických kalibrácií/skúšok  AMS a periodických oprávnených meraní emisií. Uvedené musí byť ale riadenou činnosťou, za ktorú má vo vzťahu k EÚ zodpovednosť SR – MŽP SR.  
Preto je nutné, aby sa kontrolná činnosť inšpekcie nad vykonávaním oprávnených meraní  výrazne rozšírila a skvalitnila. Výkonní inšpektori sa musia komplexne zaškoliť v problematike požiadaviek ES predpisov, predpisov SR, súčasného stavu techniky (BAT – BREF, technické normy, metrologické požiadavky) na kontinuálne meranie emisií, diskontinuálne meranie emisií, metrologické aspekty meraní, štatistické aspekty meraní vrátane vyhodnocovania neistôt, interpretácie a vyhodnocovania výsledkov meraní, systémy kontroly správnosti a kvality výsledkov meraní vrátane príslušných profesijných „tréningov“ a overenia nadobudnutých znalosti (certifikát o spôsobilosti). Cieľovým výstupom by malo byť zavedenie systému kvality inšpekčných činností a nezávislá akreditácia inšpekčného orgánu podľa EN ISO/IEC 17020 (typ A. inšpekčného orgánu). Systém kvality meraní a kontroly musí byť aj personálne zabezpečený. Podľa požiadaviek akreditačných ISO a EN noriem musí byť ustanovený tzv. manažér kvality. Ten musí byť aj nezávislý od vlastných meraní. Preto sa navrhuje doplnenie jedného pracovníka SIŽP na útvare hlavného inšpektora ochrany ovzdušia, ktorý by uvedenú činnosť manažéra kvality vykonával pre všetky tri meracie skupiny. Okrem toho by zabezpečoval odbornú spoluprácu s ministerstvom pri vykonávaní ústredného štátneho dohľadu, spoluprácu so Slovenským akreditačným orgánom, ktorý je týmto zákonom navrhovaný aj za národný notifikačný orgán pre meranie emisií a kvality ovzdušia, s referenčným laboratóriom pre meranie emisií a imisií, normalizačným orgánom a ďalšie potrebné vysoko špecializované odborné činnosti v odbore meraní emisií. Uvedená pozícia v SR v súčasnosti v rezorte ŽP nie je, čo je pre budúcnosť ťažko udržateľné. 
 
Na zabezpečenie vyššie uvedených nových činností SIŽP je potrebné: 
1.      zvýšenie o 1 pracovníka inšpekcie na zabezpečenie činnosti manažéra kvality akreditovaného systému a ďalšie potrebné odborné činnosti, 
2.      doplnkové finančné prostriedky k štrukturálnym fondom zo štátneho rozpočtu vo výške 140 980 € v rokoch 2012 až 2014; je uvažované s 15% spolufinancovaním z celkovej ceny projektu 939 865 € (viď. Tab. 1, ocenené podľa predbežných ponúk),
3.      finančné prostriedky na chemické analýzy odobratých vzoriek plynných znečisťujúcich látok, ťažkých kovov a PCDD/PCDF  na úrovni  7 388 € / rok (podrobnosti sú v nasledujúcom texte),
4.      finančné prostriedky na každoročné dohľady akreditačného orgánu podľa ISO/IEC 17025 a ISO/OEC 17020;  cena za dohľad vykonávaných akreditovaných činností skúšobného a kalibračného laboratória a inšpekčného orgánu vychádza z cenníku služieb SNAS dostupného na www.snas.sk s predpokladaným počtom 2 dohľady ročne na každé pracovisko s využitím služieb 1 vedúceho posudzovateľa a 2 posudzovateľov, posúdenie 2 dni na mieste. Cena za jeden dohľad je takto 3590,71 eur, celkovo 6 dohľadov ročne za 21 544,26 eur,
5.      prevádzkové prostriedky na udržiavanie meracej a mobilnej laboratórnej techniky a metrologické zabezpečenie akreditovaných meraní na úrovni 50 000 eur za rok od roku 2014.        

Tab. 1 Prehľad položiek na zabezpečenie odborných činností SIŽP, IOO Bratislava, Banská  Bystrica a Košice zo štrukturálnych fondov EÚ
 
Systém na odber a prepravu vzorky pre analyzátor Horiba | 3 ks
Systém na úpravu vzorky pre analyzátor Horiba | 3 ks
Systém na úpravu vzorky pre analyzátor Signal | 3 ks
Stacionárny analyzátor O2,CO,CO2,SO2,NOx, Horiba ENDA 680 | 3 ks
Externý konvertor NO2/NO | 3 ks
Stacionárny analyzátor TOC Signal 3000HM | 3 ks
Generátor H2 Model PG-H2 100 | 3 ks
Referenčný certifikovaný materiál O2/CO2 naviazaný na ISO/IEC 17025 10 l fľ. | 3 ks
Referenčný certifikovaný materiál CO/NO/SO2 nav. na ISO/IEC 17025 10 l fľ. | 3 ks
Referenčný certifikovaný materiál N2 čistota 5.0 10 l fľ. | 3 ks
Referenčný certifikovaný materiál syntetický vzduch bez CnHm 10 l fľ. | 3 ks
Vodík 5.3 10 l fľaša | 3 ks
Redukčný fľašový ventil nerez, dvojstupňová regulácia s dávkovacím ventilom | 15 ks
Montážny a spojovací materiál systému odberu plynných látok | 3 ks
Rekonfigurácia a doplnenie SW a HW vybavenia vyhodnocovacej jednotky | 3 ks
Vyhodnocovací priemyselný počítač odberov PZL | 3 ks
Prenosný systém na úpravu vzorky | 3 ks
Prenosný analyzátor O2,CO,CO2,SO2,NOx Horiba PG250 | 3 ks
Automatický izokinetický vzorkovač tuhých častíc Kálman KS-404 | 3 ks
Izokinetická kombinovaná sonda s trubicou, 2500 mm,  vrátane snímača celkového a statického tlaku, materiál SS 316 | 3 ks
Automatický izokinetický vzorkovač dioxínov a furánov Kálman KS-408 | 1 ks
Automatický izokinetický vzorkovač kovov v plynnej fáze Kálman KS-409.3 | 3 ks
Riadiaci počítač pre izokinetický odber TZL | 3 ks
Systém na odber 3 vzoriek v bočnom prúde | 3 ks
Merací prístroj na meranie vlhkosti s kalibračnou sadou | 3 ks
Barometer AIRFLOW | 3 ks
Pec na prípravu merania dioxínov | 3 ks
Analytické váhy s presnosťou 0,0001 g | 3 ks
Úpravňa vody - Aqual 35 na prípravu demineralizovanej vody | 3 ks
Delička plynu Horiba SGD SC5L | 1 ks
Ultrazvuková vaňa na čistenie odberových hlavíc | 3 ks
Obehový chladič FC1200, dodatočné chladenie spalín pre Kálman systémy | 1 ks
Termočlánkové a kompenzačné vedenie s termočlánkom  a hlavicou s prevodníkom - 100 m | 3 ks
Záložný zdroj | 3 ks
Laboratórne stopky | 3 ks
Zariadenie na sledovanie prostredia v laboratóriu: teplota, vlhkosť | 3 ks
Laserový diaľkomer so sklonomerom | 3 ks
Prestavba existujúceho vozidla, montáž, uvedenie do prevádzky (SIŽP Košice) | 1 ks
Vozidlo so špeciálnou nástavbou na meranie emisií (prioritne LPG alebo CNG) | 2 ks
 
Subdodávateľske analýzy v akreditovaných laboratóriách: ročný predpoklad je 3 odbery PCDD/PCDF (3x1826 € za sadu štandardov a analýzu, celkom 5 478 €); 1 inšpekcia kontinuálneho monitorovacieho systému so subdodávateľsky zabezpečovaným odberom 2 x 30 vzoriek oxidov síry (60 x 4,65 eur analýza + 1,99 eur x 15 za 15 l sorpčného roztoku, celkovo 309 €); 6 odberov ťažkých kovov, HF a HCl, každý pozostávajúci z 3 vzoriek ťažkých kovov, 2 x 3 vzoriek Hg, 2 x 3 vzoriek HF a 2 x 3 vzoriek HCl (16 x 1,99 eur sorpčné roztoky, analýzy: 6 x kovy I. (6 x 5,48 eur), 6 x kovy II. (6 x 6,64 eur), 6 x kovy III. (6 x 8,30 eur), 3 x kovy a Hg v tuhej fáze z filtra (3 x 11,62 eur), 6 x HCl (6 x 5,64 eur), 6 x HF (6 x 7,30 eur), celkovo 266,86 € za jeden odber (1601 € za 6 odberov). Každé vykonávané emisné meranie pozostáva pritom z niekoľkých samostatných akreditovaných činností (napr. odber TZL, oxidov síry, meranie objemového prietoku, …), a každý akreditovaný odber pozostáva z niekoľkých vzoriek (napr. 3 páry vzoriek A a B odoberaných do sorpčných roztokov).
 
Pre modernizáciu meracej techniky, zavedenie systému kvality a akreditácie vlastných meraní vykonávaných inšpekciou a ďalších odborných kontrol reprezentatívnosti, technickej správnosti výsledkov oprávnených meraní, kalibrácií, skúšok, inšpekcie zhody automatizovaných meracích prostriedkov emisií so špecifikovanými požiadavkami  dohľadu nad oprávnenými osobami, zavedenie systému kvality a akreditáciu inšpekcie sú potrebné finančné prostriedky na úrovni celkom 939 865 €, z toho 798 885 € zo štrukturálnych fondov EÚ (NSRR OP ŽP, aktivita 3.1) a 140 980 € v rámci schválených limitov kapitoly MŽP SR. 
 
Pre každoročné analýzy plynných znečisťujúcich látok, ťažkých kovov a PCDD/PCDF a  každoročné dohľady akreditačného orgánu podľa ISO/IEC 17025 a ISO/OEC 17020 sú potrebné prostriedky na úrovni 28 932 €, ktoré budú riešené v rámci schválených limitov kapitoly MŽP SR na príslušný rozpočtový rok.
 
Novovytvorené miesto pre pracovníka SIŽP bude zabezpečené v rámci limitu počtu zamestnancov kapitoly MŽP SR schváleného v rozpočte verejnej správy na roky 2010 až 2012. 
 
V súčasnosti sú informácie o oprávnených osobách zverejňované na webovej stránke  MŽP SR URL: http://www.enviro.gov.sk/servlets/files/21882. Podľa § 20 ods. 13 zákona o ovzduší bude potrebné elektronický informačný systém perspektívne riešiť tak, aby oprávnené osoby na meranie emisií a kvality ovzdušia mali dispozičné možnosti na zverejňovanie a aktualizovanie predpísaných údajov. Zverejňovanie informácií možno na prechodné obdobie riešiť čiastočnou úpravou doterajšieho spôsobu zverejňovania v rámci súčasných kapacít rezortu ŽP bez osobitného nároku na prostriedky.
 
Finančné prostriedky zo štátneho rozpočtu súvisiace s realizáciou návrhu zákona budú zabezpečené v rámci schválených limitov výdavkov kapitoly Ministerstva životného prostredia Slovenskej republiky na príslušný rozpočtový rok.
 
Odhadovaný dopad na Environmentálny fond
Prijatie navrhovaného nového zákona o ovzduší nebude mať žiaden dopad na Environmentálny fond v porovnaní s doterajšou právnou úpravou ochrany ovzdušia.

 

2.	Vplyvy na obyvateľov, hospodárenie podnikateľskej sféry a iných právnických osôb: 
Na obyvateľov v porovnaní s doterajšou právnou úpravou ochrany ovzdušia nevznikajú žiadne nové finančné nároky.
Podnikatelia, ktorí budú vykonávať merania a iné skúšky na preukázanie plnenia vybraných technických požiadaviek a všeobecných podmienok prevádzkovania budú musieť byť od r. 2013 akreditovaní a budú musieť mať živnostenské oprávnenie na príslušnú viazanú živnosť. Ide napr. o zisťovanie a preukazovanie pomeru vratných pár na čerpacích staniciach  benzínu, ktoré sa podľa terajšieho predpisu vykonáva 1 x za 2 roky (vyhláška MŽP SR č. 704/2002 Z. z.). Odhadom sa to môže dotknúť do 10 podnikateľov, ktorí si predmetnú činnosť budú musieť akreditovať. „Zásady oceňovania služieb poskytovaných SNAS“ sú uverejnené na www.snas.sk. 

3.	Vplyvy na životné prostredie:  
Zákon rozširuje povinnosť dosiahnuť dobrú kvalitu ovzdušia na celom území Slovenskej
republiky aj pre suspendované častice PM_2,5, ktorá sa má dosiahnuť postupne v rokoch, ktoré ustanoví vykonávací predpis. Naplnením tejto povinnosti dôjde k zlepšeniu kvality ovzdušia a životného prostredia. 

4.	Vplyvy na zamestnanosť:
Zákon nebude mať žiaden vplyv na zamestnanosť.

5.	Vplyvy na podnikateľské prostredie:
Zákon v porovnaní doterajšou právnou úpravou ochrany ovzdušia do určitej miery zjednodušuje prístup na regulovaný trh oprávnených meraní. Ruší sa požiadavka na osobitné oprávnenie na vykonávanie oprávnených meraní, ktoré vydávalo ministerstvo podľa doterajšej úpravy. Vzhľadom na gesciu a zodpovednosť rezortu životného prostredia za ochranu ovzdušia sa ponecháva osvedčovanie odbornej spôsobilosti osôb zodpovedných za oprávnené merania. Požiadavky na akreditáciu a na živnostenské oprávnenie pre viazanú živnosť zostávajú podľa doterajšej úpravy.